Бюджет IуэхущIапIэхэм — хуэди 2,5-м нэблагъэкIэ
Иужьрей илъэситхум къриубыдэу (2008 — 2013 гъ.гъ.) Къэбэрдей-Балъкъэрым ику ит улахуэм хуэдитIым нэскIэ щыхэхъуащ икIи 2013 гъэм и япэ мазихым и кIэм ирихьэлIэу сом мин 18-м щIигъуащ.
Зи гугъу тщIы зэманым бюджет IуэхущIапIэхэм нэхъ псынщIэу — хуэди 2,5-м нэблагъэкIэ — улахуэм щыхэхъуащ. «Къэрал социальнэ политикэр гъэзэщIэнымкIэ лэжьыпхъэхэм я IуэхукIэ» 2012 гъэм накъыгъэм и 7-м УФ-м и Президентым къыдигъэкIа Указым зэрыщыубзыхуам хуэдэу, бюджет IэнатIэхэм (егъэджэныгъэм, узыншагъэр хъумэным, щэнхабзэм) улахуэм ику иту процент 30 — 35-кIэ щыхэхъуащ.
2013 — 2016 гъэхэм социальнэ IуэхущIапIэхэм ику ит улахуэр аргуэру хуэди 2,3-кIэ къыщаIэтынущ икIи ику иту республикэм къыщахьым нэсынущ, — къыщыджаIащ КъБР-м Экономикэ зыужьыныгъэмкIэ и министерствэм, бжыгъэхэр я тегъэщIапIэу.
Бюджет IэнатIэхэм улахуэм зэрыщыхагъэхъуам и фIыгъэкIэ, псэун папщIэ зыхуейм нэхърэ нэхъ мащIэ фIэкIа къэзымыхь цIыхухэм я бжыгъэм кIэрыхунущ.
Къэрэщей Элеонорэ.
